Diari Oficial de la Generalitat Valenciana


Sumari del DOGV 358, del 31-03-1986 (1986/805952)

ORDRE de 20 de febrer de 1986, de la Conselleria d'Agricultura i Pesca, sobre ajudes a l'acces de les cooperatives als canals de comerçialització, Mitjançant processos de participació de dirigents i socis en programes acordats amb aquesta Conselleria.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   358

Data del DOGV
:   31-03-1986

Secció del DOGV
:   ALTRES DISPOSICIONS

Número del document
:   1986/805952


Data del document
:   20-02-1986

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Correcció d'errades

Anàlisi jurídica

Ordre de 20 de febrer de 1986, de la Conselleria d'Agricultura i Pesca, sobre ajudes a l'accés de les Cooperatives als canals de comercialització, mitjançant processos de participació de dirigents i socis en programes acordats amb aquesta Conselleria.  
Per Decret 198/1985, de 23 de desembre, del Consell de la Generalitat Valenciana, es disposa l'aprovació de diverses actuacions conduents a la modernització del sector agrari valencià.   
Entre els elements que permeten diferenciar les cooperatives d'altres empreses amb forma societària, trobem per una banda la participació democràtica dels socis en l'adopció de decisions i en la gestió de l'entitat, i per l'altra banda, la cooperativa contribueix a un equilibri econòmic més just entre els seus socis mitjançant la participació econòmica de tots en l'activitat productiva i la distribució dels resultats en proporció a l'esforç dels seus integrants.   
Ambdós trets, participació en la gestió socio- econòmica i en l'activitat productiva de l'entitat, són assumits pels agricultors, si tenen un suficient nivell informatiu sobre els objectius, dificultats i resultats de l'empresa comuna, i, si s'estableixen les vies adequades de participació en l?adopció de decisions.   
Junt a aquestes exigències de caràcter social, les Cooperatives han d'adquirir una estructura i dimensió suficients que les permeten ser competitives en els mercats on concórreguen . A la Comunitat Valenciana certs sectors cooperatius com el citrícola, han aconseguit un desenvolupament important i la penetració en el mercat; altres en canvi per falta d'integració en Cooperatives de segon o ulterior grau, no han aconseguit el desenvolupament que conforme als recursos propis, podrien haver obtingut. La dispersió de l'oferta existent en aquests sectors no dificulta només l'accés als canals de comercialització, sinó també el coneixement de les preferències del consumidor, i les possibilitats dels agricultors d'orientar la seua producció amb vistes a obtenir una major rendibilitat.   
Amb el propòsit de potenciar la constitució de Cooperatives de segon o ulterior grau que permeten d'aconseguir un grau major de competivitat en el mercat, preferentment en els sectors del vi, l'oli, l'ametlla, la garrota i els productes ramaders; a proposta de l'Institut de Cooperativisme Agrari Valencià (ICAV) i fent ús de les facultats que la disposició final primera del Decret 198/1985, de 23 de desembre, m'atorga,   
ORDENE:   
Article primer  
La Conselleria d'Agricultura i Pesca, convoca la concessió de subvencions als processos desenvolupats per representants de distintes cooperatives conduents a la constitució, funcionament i consolidació de cooperatives de segon o ulterior grau, per a la comercialització en comú dels productes aportats per les cooperatives associades.   
Article segon  
Podran ser beneficiaris d'aquestes subvencions les cooperatives agràries amb domicili a la Comunitat Valenciana, i hi tindran preferència les dedicades a la comercialització del vi, l'oli, l'ametlla, la garrofa i els productes ramaders.   
Article tercer  
Per poder accedir a les subvencions que estableix la present Ordre, les cooperatives interessades hauran de presentar un Pla d'actuació a la Conselleria d'Agricultura i Pesca, en el qual s?especificaran els objectius perseguits, les cooperatives interessades, les línies generals d'actuació i les aportacions a realitzar per ambdues parts, amb vista a la constitució d'una cooperativa de segon grau per a la comercialització de productes agrícoles o ramaders.   
Article quart  
Una vegada aprovat el Pla d'actuació, la Conselleria establirà un conveni amb les cooperatives que el presentaren, pel qual es crearà una Comissió mixta i es regularà la composició i funcionament d'aquesta. Aquesta Comissió mixta serà composta per representants de la Conselleria i per representants designats per totes les cooperatives signants del conveni.   
La susdita Comissió confeccionarà i desenvoluparà programes anuals concrets, gestionarà els estudis i recaptarà les informacions pertinents per delimitar la magnitud del projecte i presentar les alternatives adequades.   
Els Consells Rectors de les cooperatives participants en el conveni hauran de comunicar les diverses alternatives proposades per la Comissió als seus socis reunits en Assemblea General, els quals prendran en cada cas les decisions oportunes.   
En cas d'aconseguir el grau d'adhesió suficient, la Comissió gestionarà la posada a punt de l'acord adoptat pels socis de les cooperatives de base.   
Article cinqué  
Les subvencions concedides conforme a la present Ordre estaran en funció del grau de desenvolupament que el projecte adquiresca:   
a) Podrà sol·licitar-se subvenció per a la realització de qualsevol activitat que, prèvia a la constitució de la cooperativa, contribuesca segons la Comissió, a elaborar possibles alternatives, com anàlisi de viabilitat, estudis de mercats, cursos, jornades, viatges d'estudis, confecció d'estatuts i reglaments, etc.   
Les despeses ocasionades per aquestes activitats, podran subvencionar-se fins a un 100%. En tot cas, la quantia màxima de les subvencions no podrà excedir de la xifra de cinc milions de pessetes per Conveni i any.   
Només fruiran de la present ajuda les Comissions que es constituesquen conforme a la present Ordre, durant els dos primers anys de funcionament d'aquesta, sense perjudici de poder acollir-se amb posterioritat a la subvenció que s'estableix en el paràgraf següent.   
b) També podrà sol·licitar-se subvenció per a les despeses que, ocasionades després de la constitució de la cooperativa de segon o ulterior grau, vagen destinades a dotació d'equipaments per a l'administració, elements tècnics o comercials, així com per a la contractació de professionals i qualsevol altra despesa d'inversió que, a Judici de la Comissió, contribuesca al bon funcionament i consolidació de l'entitat nova.   
La quantia que poden aconseguir les subvencions per aquest concepte podrà ser el 70% del cost total, sempre que no supere la xifra de deu milions de pessetes per Conveni i any.   
La durada màxima en el fruïment d'aquesta subvenció serà de 3. anys des del moment en què s'inscriga la nova cooperativa de segon o ulterior grau en el Registre de Cooperatives de la Comunitat Valenciana.   
Per poder acollir-se a les subvencions establertes en el present paràgraf, la cooperativa constituïda a l'empara de la present Ordre haurà d'aconseguir un volum de negocis superior a 200 milions de pessetes per campanya, i es podrà en determinat casos rebaixar aquest volum mínim en funció de la importància del projecte i dels beneficis socio- econòmics que aquest puga reportar per al sector o àmbit territorial on s'enquadre.   
Article sisé  
1. Per sol·licitar les subvencions contemplades en la present Ordre, haurà d'haver-se signat prèviament el Conveni corresponent amb la Conselleria d'Agricultura i Pesca.   
2. Les sol·licituds per a l'obtenció de les subvencions previstes en l'article 5, paràgraf a), hauran de ser remeses per una de les cooperatives signants del Conveni en nom. de les altres i dirigides a la Conselleria d'Agricultura i Pesca, acompanyades de la següent documentació:   
- Explicació detallada del Programa d'actuació acordat per a la Comissió mixta, acompanyat d'un projecte de costs i possibilitats de finançament de les activitats que es pretenen.   
- Quan la sol·licitud tinga com a finalitat la prorroga de subvencions que per aquest concepte s'hagen concedit amb anterioritat, haurà de presentar-se junt amb el programa exigit en el paràgraf anterior una Memòria que contindrà:   
1) Estat del Projecte i resultats aconseguits.   
2) Divulgació realitzada d'aquest als socis de les cooperatives integrades en el conveni.   
3) Documents que acrediten el compliment per les cooperatives signants del Conveni de les obligacions fiscals i amb la Seguretat Social.   
3. Les sol·licituds per a l'obtenció de les subvencions previstes en l'article 5 b), hauran de ser remeses pel Consell Rector de la cooperativa de segon o ulterior grau i dirigides a la Conselleria d'Agricultura i Pesca acompanyades de la documentació següent:   
- Informe de la Comissió mixta sobre la conveniència de la subvenció sol·licitada.   
- Informe de l'expert comptable verificador de comptes independents sobre l'estat econòmic i comptable de la cooperativa de segon o ulterior grau.   
- Documents que acrediten el compliment per la cooperativa de les obligacions fiscals i amb la Seguretat Social.   
Article seté  
Les entitats subvencionades hauran de garantir el compliment de les obligacions pròpies mitjançant la constitució d'un aval bancari.   
Article vuité  
Presentada la documentació assenyalada en l'article anterior, la subvenció aprovada, objecte de la present Ordre, es tarà efectiva amb càrrec als crèdits per a transferències de capital del Programa 621-Institut de Cooperativisme Agrari Valencià, contingut en l'Estat de Despeses per a 1986 del Pressupost de la Generalitat Valenciana.   
DISPOSICIO FINAL  
La present Ordre entrarà en vigor el dia de la publicació corresponent en el Diari Oficial de la Generalitat Valenciana.   
València, 20 de febrer de 1986.   
El Conseller d'Agricultura i Pesca,  
LLUIS FONT DE MORA I MONTESINOS